b'\n_START_ARTICLE_\nKomet \xc4\x8curjumov-Gerasimenko\n_START_SECTION_\nSvemirska letjelica Rosetta\n_START_PARAGRAPH_\nSvemirska letjelica Rosetta je svemirska letjelica Europske svemirske agencije (ESA) lansirana s ciljem istra\xc5\xbeivanja kometa \xc4\x8curjumov\xe2\x80\x93Gerasimenko i lansirana je 2. o\xc5\xbeujka 2004. U po\xc4\x8detku leta, svemirski teleskop Hubble je uslikao komet i tako je stvoren 3D model koji je omogu\xc4\x87io let do njega. Od 2011. Rosetta je bila u hibernaciji kako bi \xc5\xa1tedjela energiju. Kako se letjelica sve vi\xc5\xa1e pribli\xc5\xbeavala kometu, snimke njezine kamere otkrile su neke neo\xc4\x8dekivane stvari, pa je tako znanstvenicima postalo o\xc4\x87ito jasno da se ne radi o nebeskom tijelu loptastog, jajastog ili krumpirastog oblika kako se davno prije mislilo, ve\xc4\x87 o ne\xc4\x8dem sastavljenom od dvije kvrgave strukture. Znanstvenici smatraju da komet nije od dva komada ve\xc4\x87 da je srednji dio s vi\xc5\xa1e leda pa je sublimirao najvi\xc5\xa1e na tom mjestu. Prilikom postupka slijetanja landera Philae (100\xc2\xa0kg) otkazali su harpuni koji su sondu trebali dodatno u\xc4\x8dvrstiti na povr\xc5\xa1ini. Podaci koji su dosad stigli s robota pokazuju da se radilo o tri poku\xc5\xa1aja slijetanja, jer se lander nije uspio svojim harpunima u\xc4\x8dvrstiti za povr\xc5\xa1inu. Nakon prvog slijetanja potonuo je oko 4,5 centimetara u povr\xc5\xa1inu jezgre kometa, \xc5\xa1to nas navodi da je gornji sloj tog nebeskog tijela relativno mekan. Potisnik koji se nalazi na njegovoj gornjoj strani nije se mogao uklju\xc4\x8diti, a on bi trebao lender pritisnuti uz tlo dok noge budu izbacivale harpune kako se vozilo ne bi odbacilo od povr\xc5\xa1ine kometa. Cilj same misije je spu\xc5\xa1tanje landera Philae iz Rosette na povr\xc5\xa1inu kometa, a ona bi trebala iskoristiti svoje Sun\xc4\x8deve fotonaponske plo\xc4\x8de kako bi napunila vlastite baterije i snimala uvjete na povr\xc5\xa1ini do o\xc5\xbeujka. Lander Philae na\xc5\xa1ao se u problemu nakon \xc5\xa1to je sletio na komet. Zarotirao je svoje tijelo za 35\xc2\xb0 kako bi primao vi\xc5\xa1e Sun\xc4\x8deve svjetlosti, ali na kraju nije uspio\xc2\xa0pa su svi mjerni instrumenti odradili svoje i sad su uga\xc5\xa1eni. Lander Philae je trebao s kometa uzeti i analizirati uzorke tla, uz pomo\xc4\x87 kojih se znanstvenici nadaju da \xc4\x87e otkriti neke nove podatke o povijesti Sun\xc4\x8deva sustava. Naime, kometi su jedni od najjednostavnijih elemenata Sun\xc4\x8deva sustava, a ve\xc4\x87ina ih potje\xc4\x8de jo\xc5\xa1 iz vremena stvaranja svemira. Jedna od glavnih teorija o nastanku svijeta govori da su Zemlju upravo kometi \xe2\x80\x9cnaselili\xe2\x80\x9d vodom i prvim za\xc4\x8decima \xc5\xbeivota donesenima s drugih krajeva svemira.'